It-Torri l-Abjad, wirt storiku fil-Limiti tal-Aħrax tal-Mellieħa, għadda f'idejn Din l-Art Ħelwa mingħand il-Kunsill Lokali tal-Mellieħa bil-għan li jiġi rrestawrat u jinfetaħ għall-pubbliku. Ir-restawr fuq dan it-Torri mistenni jiswa madwar nofs miljun ewro, fejn anke ser jinġiebu fondi mill-Good Causes Fund amministrat mill-Ministeru tal-Finanzi. Ladarba jiġi restawrat dan it-torri se jservi għal diversi għanijiet, fosthom biex isiru attivitajiet edukattivi. Dan se jkun it-tieni torri fil-Mellieħa li ser jitmexxa minn Din L-Art Ħelwa, u għalhekk ma kinitx daqshekk diffiċli għall-Kunsill Lokali tal-Mellieħa biex jafda t-tmexxija ta' dan it-torri f'idejn din l-għaqda. It-Torri nbena fl-1658 mill-Gran Mastru De Redhin u huwa wieħed mit-tlettax-il torri mibnija minn dan il-Gran Mastru u li kienu jdawru l-kosta Maltija minħabba attakki mill-għadu. Fis-sebgħinijiet dan it-torri żdidulu xi kmamar, liema kmamar ser ikunu qed jitwaqqgħu u jibqgħu biss dawk miżjudin fi żmien l-Ingliżi.